  Наталья Тетерина Удмуртилэн тӧроез Александр Бречалов Алина Загитовалэн семьяезлы ньыль висъетэн патер кузьмаз. Улосвыллэн кивалтӥсез Олимпи чемпионкаен туннэ, 28-тӥ куартолэзе, пумиськиз. Элькун тӧро Алина Загитовалы со понна висемез сярысь вераз. Фигуристкалэсь Пхёнчханын нискыламзэ учкыса, Удмуртиын тросэз улӥсьёс кадь ик, со но Алина понна тулкымъяськиз. «Анайлы, атайлы тау, малы ке шуоно со уж, нерваос, куректонъёс. Нылпиосы инвестициос — со тужгес но секыт уж, пайдаез котьку уг но адскы, но тӥляд учырады ваньмыз туж ӝог луиз», — пусйиз Александр Бречалов. Йылпумъяса, Удмуртилэн тӧроез Алина Загитовалы кузьым лэсьтӥз. «Ми татын кенешим анай-атаеныд, соос шуизы, тынад льӧль малпанэд вал семьяедлэсь улон интызэ умоятон. Соин ик татын асьме ужбергатӥсьлэн Алексей Чулкинлэн, «УДС-групп», юрттэменыз ми кузьмаськом тыныд ньыль висъетэн квартира», — шуиз элькунлэн кивалтӥсез. Алина Загитова Александр Бречаловлы тау кариз но патерез анай-атаезлы сётоз шуыса вераз. Тодэ вайытом, Олимпи чемпионка Ижкаре 27-тӥ куартолэзе вуиз. Туннэ 14 часын «Олимпиец» йӧ дворецын фигуристкалэн мастер-классэз кутскиз. Ужрад улсын Алина Загитова нырысетӥ тренереныз Наталья Антипинаен пумиськоз. Ижкарысь фигурной нискыланъя школаын дышетскисьёс, соос пӧлын Алиналэн Сабина сузэрез, дано улосчизы понна возьматонъёс ортчытозы. Пумиськон пумын спортсменка мылкыд карисьёслы автографсэ сётоз но соосын астуспуктэмъёс лэсьтоз. Ижкарын вордскем Алина Загитова Пхёнчханын ортчем Олимпиадаын оген нискыланын зарни медаль утӥз но командаен турнирын азвесь призёр луиз. Ижкарын улӥсьёс вуоно Тылобурдо скверын фигуристкалэн Кореяын вормонэзлы сӥзем стела пуктыны ӵектӥзы. Тегъёс: Спорт Ижкар Удмуртия фигурнойнискылан АлександрБречалов АлинаЗагитова  